Täna, 27. märtsil saabub Eestisse Hiina erihalduspiirkonna Hong Kongi valitsuse Londonis asuva majandus- ja kaubandusesinduse delegatsioon eesotsas esinduse juhi Andrew Leungiga. Visiidi eesmärk on arutada Eesti - Hong Kongi majandussuhteid ning valmistada allakirjutamiseks ette Eesti ja Hong Kongi lennundusleping.
Homme kohtub Andrew Leung Kaubandus-Tööstuskoja peadirektori Mart Relve, Ettevõtluse arendamise sihtasutuse juhataja Urmas Vahuri, majandusministeeriumi asekantsleri Signe Ratso ning peaministri majandusnõuniku Kersti Kaljulaidiga.
Neljapäeval, 29. märtsil kohtub Hong Kongi kaubandusesinduse delegatsioon teede- ja sideministeeriumi asekantsleri Tõnu Naestemaa ning välisministeeriumi välismajanduspoliitika osakonna juhataja Tõnis Nirgiga. Neljapäeval kell 12.00 annavad Tõnis Nirk ja Andrew Leung ühise pressikonverentsi välisministeeriumi pressikeskuses.
Hong Kongi valitsuse Londoni kaubandusesinduse delegatsioon lahkub Eestist neljapäeval, 29. märtsil.
Eesti ja Hong Kongi suhted
Hong Kong (HK) on majanduslikult hästi arenenud, soodsa asukohaga ja huvipakkuv piirkond Eesti majandusele. Seetõttu on Eesti-HK majandussuhted pärast Eesti taasiseseisvumist kiiresti arenenud. Alates 1998. aastast on HKd külastanud ka mitmed ametlikud delegatsioonid Eestist. Märtsi algul külastas president Lennart Meri Hong Kongi oma visiidi käigus Hiina Rahvavabariiki.
Alates 1997. aastast töötab Pekingis Eesti saatkond ajutise asjuri Andrei Birovi juhtimisel. Eesti saatkonna tegevuspiirkonda kuulub ka HK. Jaanuaris 1999 alustas Hong Kongis tööd Eesti aukonsul Jeffrey Kin Fung LAM.
Eesti järgib oma majanduse arendamisel paljuski samu põhimõtteid, mis on HKle edu toonud (madalad maksud, tollitariifide puudumine jne). Eriti on Eesti huvitatud HK transiitkaubanduse arendamise kogemustest, samuti majanduskontaktidest kõigis valdkondades, investeeringutest ning suhetest kultuuri ja hariduse vallas.
Lepingud
Eesti ja Hong Kongi lepinguline baas hetkel puudub (Hiina ja Eesti lepingud HKle ei laiene). Allakirjutamisvalmis on kahepoolne lennundusleping, mida Hong Kong soovib alla kirjutada Hong Kongi majandusministri visiidil Eestisse käesoleva aasta aprilli lõpul - mai algul.
Ettevalmistamisel on veel turismialase koostöö kokkulepe, kaubandus-majanduskoostöö leping ning investeeringute soodustamise ja kaitse leping.
Eesti - Hongkongi majandussuhted
Eesti ja Hong Kongi majandussuhteid iseloomustab mõnetine ebastabiilsus, seda nii kaubavahetuses kui ka Eestisse paigutatud HK investeeringute suhtes. Kaubavahetus, just eksport Eestist, on juhuslik ja koosneb üksikutest tehingutest.
Eesti ja Hong Kongi vaheline kaubavahetus 1996 - 2000 (miljonites kroonides):
Eelmisel aastal oli Hong Kong Eestile tähtsuselt 39. ekspordipartner (0,1% Eesti koguekspordist) ja 34. impordipartner (0,2% koguimpordist). Eesti vedas Hong Kongi masinaid ja seadmeid (53% koguekspordist Hong Kongi), metalle ja metallitooteid (26%), mineraalseid tooteid (7%). Eksport kasvas võrreldes 1999. aastaga 24%. Eesti importis Hong Kongist masinaid ja seadmeid (60% koguimpordist Hong Kongist), tekstiili ja tooteid sellest (26%), jalatseid ja peakatteid (3%). Import kasvas võrreldes 1999. aastaga 10%.
Investeeringud
Sarnaselt Hiina investeeringutega on HK ettevõtteid kõige rohkem huvitanud kapitalipaigutused jae- ja hulgikaubandusse. Lisaks on Hong Kongi residendid teinud otseinvesteeringuid tööstusesse, transporti, laomajandusse, sidesse ning kinnisvara- ja äriteenindusse.
Eesti Panga andmetel olid seisuga 31.12.2000 Hong Kongi otseinvesteeringud Eestisse 133,04 miljonit krooni, moodustades 0,3% välisinvesteeringutest. Nende andmete põhjal oli Hong Kong Eestisse investeerinud riikide seas 17. kohal.
Eesti investeeringud Hong Kongi puuduvad.
Eestile võiks huvi pakkuda Hong Kongi kogemus maksebilansi puudujäägi suhteliselt madala taseme hoidmise osas. Hong Kong impordib peaaegu kõik talle vajamineva ja samas hoiab tänu suurele re-ekspordile ja teenustekaubandusele maksebilansi puudujäägi suhteliselt madala. See on huvipakkuv kogemus riikidele, kus otsitakse lahendusi suure negatiivse väliskaubandusbilansi vähendamiseks.
ÜLDINFO
1. juulist 1997 sai Hong Kongist Hiina osa ja tema ametlikuks nimetuseks sai Hiina Rahvavabariigi Hong Kongi erihalduspiirkond.
Hong Kong (Xianggang) asub Ida-Aasias, Hiina RV lõunarannikul. Koosneb: maismaast - Kowlooni poolsaar ja Uued Territooriumid (New Territories) ning saartest – sh Hong Kong ja Stonecutters, kokku üle 200 saare.
Pindala - 1 092 km2
Pealinn - Victoria
Rahvaarv - 7 116 302 elanikku (juuli 2000)
Rahvastiku tihedus - 5 763 in/km2 (1996)
Keskmine eluiga - 79,54 aastat (2000)
Etniline kuuluvus - 95% hiinlased, 5% teised
Religioon - budistid (peamine) ja teised kohalike religioonide esindajad (konfutsionistid, moslemid, hinduistid, taoistid) moodustavad 90%, kristlasi´10%
Keel - ametlikud keeled: hiina (valdav kantoni dialekt) ja inglise keel
Rahvuspüha - Vabastamise Päev (Liberation Day) 29. august (1945)
National Day 1.-2. oktoober
VÄLISMINISTEERIUMI PRESSITALITUS
Telefon: 6 317 654